ፋብሪካው- በቀን አስር ሺ ሊትር እሳት አልኮልና ሳኒታይዘር እያመረተ ነው  – ሰባት ሺ ሊትር እሳት አልኮል ድጋፍ አድርጓል
አዲስ አበባ፡- የኮሮና ቫይረስ (ኮቪድ 19) ስርጭትን ለመከላከልና ለመቆጣጠር ለንጽህና መጠበቂያነት የሚውል እሳት አልኮል በቀን አምስት ሺ ሊትር እያመረተ እንደሚገኝና ሳኒታይዘር ማምረት መጀመሩን የብሔራዊ አልኮልና አረቄ ፋብሪካ ገለጸ። 
ዋና ሥራ አስፈጻሚው አቶ መስፍን አባተ በተለይ ለአዲስ ዘመን እንደተናገሩት፤ ፋብሪካው ቀደም ሲል ከአንድ ሺ 800 እስከ ሁለት ሺ ሊትር ያመርት የነበረው በቂ ሆኖ ባለመገኘቱና ተደጋጋሚ ጥያቄ በመቅረቡ ቴክኖሎጂው በሚፈቅደው ልክ በቀን አምስት ሺ ሊትር እሳት አልኮል እንዲያመርት መደረጉን ተናግረዋል። 
አቶ መስፍን፤ እሳት አልኮሉ መዳረስ ባለመቻሉ ንጹህ አልኮሉንም ከመጠጥ ምርት ተቀንሶ ሽያጭ ላይ እንዲውል መደረጉን፤ ምርቱን የሚፈልጉ ትላልቅ ተቋማት በሚጠይቁት መጠን ልክ ፋብሪካው እያቀረበ መሆኑን፤ ምርቱን ሳኒታይዘር ለሚያመርቱ ድርጅቶች፣ ለከፍተኛ ትምህርት ተቋማትና ለመሳሰሉት እያከፋፈለ እንደሚገኝም አመልክተዋል። 
ቀድሞ ንጹህ አልኮል ይመረትበት የነበረውን የሰበታ ቅርንጫፍ ወደሳኒታይዘር ማምረቻ በመቀየር ንጹህ አልኮል በመጠቀም በቀን አምስት ሺ ሊትር ሳኒታይዘር እየተመረተ እንደሚገኝ አቶ መስፍን ጠቁመው፤ ምርቱ ለህብረተሰቡ ተደራሽ እንዲሆን በከነማ ፋርማሲ በኩል እንዲከፋፈል እየተደረገ እንደሚገኝና ፋብሪካው በሜክሲኮ ቅርንጫፍ ምርቱን በችርቻሮ እንዲሁም መካኒሳ ላይ በጅምላ እየሸጠ መሆኑንም ተናግረዋል። 
አቶ መስፍን ፋብሪካው በክልል ለሚገኙ
 ወኪሎችም ሳኒታይዘር እያከፋፈለ እንደሚገኝ ጠቅሰው፤ ፋብሪካው ቀደም ሲል ለአልኮል መጠጥ የሚያገለግል ንጹህ አልኮል፣ ለህክምና አገልግሎት፣ ለጸጉር ቤቶች፣ ለጽዳትና ለመሳሰሉት ተጓዳኝ ምርት ተደርጎ ሲመረት መቆየቱን ተናግረዋል። 
አንበሳ የከተማ አውቶብስ አገልግሎት ድርጅት በየሳምንቱ እስከ አንድ ሺ አምስት መቶ ሊትር ፣ የአገር አቋራጭና የቀላል ባቡር ኮርፖሬሽን በየሳምንቱ እስከ ሁለት ሺ ሊትር ፣ ሸገር የብዙሃን ትራንስፖርት አገልግሎት ድርጅት፣ ፐብሊክ ሰርቪስ ትራንስፖርት ድርጅት፣ ጉምሩክ ኮሚሽን፣ ገቢዎች ሚኒስቴርና ባንኮች ምርቱን እየገዙ እየተጠቀሙ እንደሚገኙም አመልክተዋል። 
አቶ መስፍን መደገፍ ያለባቸውን በመለየት ፋብሪካው ማህበራዊ ኃላፊነቱንም እየተወጣ እንደሚገኝ አመልክተዋል። የህብረተሰብ ጤና ኢንስቲትዩት ላዘጋጃቸው ሁለቱ ሆስፒታሎች በራስ ተነሳሽነት 400 (አራት መቶ) ሊትር መለገሱን፣ ለታላቁ ህዳሴ ግድብ 500 (አምስት መቶ) ሊትር እንዲሁም ለሜሪጆይ የልማት ማህበርና ለመቄዶንያ አረጋውያንና አእምሮ ህሙማን መርጃ ድጋፍ ከተደረገላቸው መካከል ተጠቃሽ መሆናቸውን ተናግረዋል። 
አቶ መስፍን ፋብሪካው በድጋፍ 7100 ሊትር ልገሳ ማድረጉን፣ የሳኒታይዘር ምርት ከጀመረ ወዲህም ለተለያዩ ተቋማት 250 ሚሊ ሊትር በሚይዘው 464 ጠርሙሶች በልገሳ መሰጠቱንም ጠቁመዋል። ምርቶቹ በገንዘብ ሲተመኑ በድምሩ 350 ሺ ብር እንደሚሆንና ድጋፉ እንደሚቀጥልም አስታውቀዋል። 
የኮሮና ቫይረስ በኢትዮጵያ መከሰቱን ተከትሎ ሠራተኞች ስለበሽታው በቂ ግንዛቤ ጨብጠው
 እንዲጠነቀቁ መደረጉን፣ ሠራተኞችና ተገልጋዮች ሲገቡ የንጽህና መጠበቂያና የአፍ መሸፈኛ እንዲጠቀሙ እየተደረገ መሆኑንም ተናግረዋል። 
ለትግበራው በምክትል ሥራ አስኪያጅ የሚመራ ኮሚቴ በየቅርንጫፎችም ንዑሳን ኮሚቴ በማዋቀር ትኩረት ተሰጥቶት እየተተገበረ እንደሚገኝም ነው ያብራሩት። ከበሽታው ልዩ ምልክት አንዱ ሙቀት በመሆኑ፣ ይህንንም በቀላሉ መለካት ስለሚቻል የሙቀት መለኪያ በማዘጋጀት ሠራተኞችና ተገልጋይ ሲገባ የሙቀት መጠን እየተለካ እንዲገቡ መደረጉንም አብራርተዋል። 
ቫይረሱ ወደአገርውስጥ እንደገባ የዓመት እረፍትና ነጻ ፍቃድ መሰጠቱን የጠቀሱት ዋና ሥራ አስፈጻሚው፤ ሠራተኞች የህክምና ሰነዳቸውን በመመልከት ተጋላጭ ሊሆኑ የሚችሉና፣ ከፍተኛ ህመም ያለባቸውን፣ ነፍሰ ጡሮችን፣ አራሶችን እንዲሁም እስከ አንድ ዓመት ህጻን ያላቸው እናቶችን በመለየት 28 ለሚሆኑ ሠራተኞች የ15 ቀናት ነጻ ፍቃድ እንዲወስዱ ተደርጓል ብለዋል። 
እንደ እርሳቸው ገለጻ ሥራዎችን በማቻቻል ማስቀጠል የሚቻልበትን ሁኔታ በመለየት ዕድሜያቸው የገፉትን ፍቃድ እንዲወጡ በማድረግ ቀሪዎቹ ሠራተኞች ርቀትን ጠብቀው እንዲተገብሩ ተደርጓል። 
    ድርጅቱ በመንግሥት የልማት ድርጅቶች ማቋቋሚያ አዋጅ ቁጥር 25/84 የተቋቋመ የመንግሥት የልማት ድርጅት ሲሆን፤ ሁለት ቅርንጫፍ ፋብሪካዎችና ሁለት አገልግሎት መስጫ ቅርንጫፎችን በስሩ ያቀፈ ነው። የሰበታ ቅርንጫፍ ፋብሪካው በ1898 ዓ.ም የተመሰረተ መሆኑ ይታወሳል።አዲስ ዘመን ሚያዝያ 21/2012
ዘላለም ግዛው